За сениорску репрезентацију Италије дебитовао је под вођством селектора Ђованија Трапатонија, 7. септембра 2002, у побједи 2:0 против Азербејџана у оквиру квалификација за Европско првенство 2004. Наступио је и у пријатељској утакмици против Турске, касније те године, у ремију 1:1, у Пескари. Први гол постигао је из слободног ударца, у побједи 4:0 против Туниса, у пријатељској утакмици. Прво велико такмичење на којем је учествовао било је Европско првенство 2004, гдје је наступио на двије утакмице: у ремију 1:1 против Шведске и у побједи 2:1 против Бугарске. Италија је испала у групној фази, због лошије гол разлике од Шведске и Данске, након што су све три репрезентације завршиле групу са по пет бодова.